**Ogres novada pašvaldības saistošo noteikumu Nr. 23/2025**

**“Grozījumi Ogres novada pašvaldības 2024. gada 27. jūnija saistošajos noteikumos Nr. 25/2024 “Ogres novada pašvaldības nolikums”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Ogres novada pašvaldības domes saistošo noteikumu “Grozījumi Ogres novada pašvaldības 2024. gada 27. jūnija saistošajos noteikumos Nr. 25/2024 “Ogres novada pašvaldības nolikums”” (turpmāk – noteikumi) izstrādes mērķis ir nodrošināt efektīvāku Ogres novada pašvaldības pārvaldību, izpildot 2025. gada pašvaldību vēlēšanās vēlētājiem dotos solījumus, reaģējot uz sabiedrības aktuālajām vajadzībām un izmantojot citu pašvaldību domju pozitīvo pieredzi to sadarbībā ar iedzīvotājiem.  Izmaiņas paredz administratīvās struktūras pilnveidi, tostarp nepieciešamo izmaiņu veikšanu pēc attiecīgo institūciju reorganizācijas. Īpaši tiek akcentēta domes priekšsēdētāja biroja loma gan priekšsēdētāja darba plānošanā, gan sadarbības ar iedzīvotāju padomēm organizēšanā. Tas sekmēs pašvaldības darba efektivitāti un pieejamību iedzīvotājiem, kā arī sadarbību līdzdalības budžeta īstenošanā.  Noteikumi precizē domes komiteju atbildības jomas un tiek veikti uzlabojumi komisiju darbībā. Tostarp izveidotas jaunas iedzīvotāju līdzdalības institūcijas – Ogres novada pašvaldības veselības jautājumu komisija, Domes deputātu ētikas komisija, Ogres novada Senioru konsultatīvā padome un Ogres novada pilsoniskās sabiedrības organizāciju konsultatīvā padome. Šīs izmaiņas ieviestas ar mērķi nodrošināt pārskatāmāku un efektīvāku pašvaldības lēmumu pieņemšanas procesu.  Līdz ar to noteikumi paredz, ka Ogres novada pašvaldības darbs kļūs saprotamāks, iekļaujošāks un efektīvāks, vienlaikus stiprinot iedzīvotāju līdzdalību, uzlabojot pārvaldības kvalitāti un veicinot atklātību. Īpašs uzsvars likts uz nepieciešamību veicināt ciešāku sadarbību starp pašvaldības domi un iedzīvotāju padomēm, tādējādi uzlabojot teritoriālo pakalpojumu sniegšanas kvalitāti visā novadā, tostarp tā perifērijās. |
| 2. Fiskālā ietekme uz pašvaldības budžetu | Noteikumiem nav fiskālas ietekmes uz pašvaldības budžetu, jo tas iekļaujas pašvaldībām administratīvajām izmaksām paredzētajā finansējumā. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Noteikumiem paredzama pozitīva sociālā ietekme, jo tie mērķtiecīgi veicina sabiedrības iesaisti pašvaldības lēmumu pieņemšanā un stiprina iedzīvotāju piederības sajūtu vietējai pārvaldei. Priekšsēdētāja biroja izveide kā koordinējoša un sabiedrības līdzdalību atbalstoša struktūra sekmēs atvērtākas, iekļaujošākas un uz iedzīvotāju vajadzībām balstītas pārvaldības attīstību Ogres novadā. Tas īpaši nozīmīgi ir lielā un teritoriāli daudzveidīgā novadā, kur iedzīvotāju interešu pārstāvība un līdzdalības mehānismu koordinācija prasa īpašu uzmanību un profesionālu kapacitāti.  Vienlaikus noteikumiem nav tiešas ietekmes uz vidi, uzņēmējdarbības vidi pašvaldības teritorijā vai konkurenci. Grozījumi Ogres novada pašvaldības nolikumā skar pašvaldības iekšējo pārvaldes struktūru un organizatoriskos jautājumus, līdz ar to tie neietekmē uzņēmējdarbības vidi vai ekonomiskos procesus pašvaldības teritorijā, kā arī nerada ierobežojumus vai priekšrocības konkrētiem tirgus dalībniekiem. |
| 4. Ietekme uz administratīvajām procedūrām un to izmaksām | Noteikumiem nav tiešas ietekmes uz administratīvajām procedūrām vai izmaksām. Tiek saglabāti esošie sabiedrības līdzdalības mehānismi un pieejas, tādējādi netiek ieviesti jauni pienākumi vai administratīvā sloga pieaugumi dažādām sociālajām grupām.  Attiecībā uz pašvaldības budžeta finansētām institūcijām iespējama neliela ietekme, taču ar to saistīties izdevumi iekļaujas pašvaldības budžeta ietvaros un tiek pamatoti ar nepieciešamību stiprināt koordināciju un sabiedrības līdzdalības kvalitāti. Izmaiņas būtiski nepalielina kopējo administratīvo slogu, bet vērstas uz pārvaldības efektivitātes uzlabošanu un atbalstu sabiedrības iesaistei |
| 5. Ietekme uz pašvaldības funkcijām un cilvēkresursiem | Noteikumi izstrādāti, lai uzlabotu Pašvaldību likuma 4. pantā noteikto funkciju izpildi un nodrošinātu demokrātiskās procedūras, kas izriet no pašvaldības darbības pamatprincipiem, tai skaitā sabiedrības līdzdalības stiprināšanu. Jaunu darba vietu izveide un to finansējums paredzēts pašvaldības budžeta ietvaros, atbildīgi plānojot un pārvaldot administratīvās izmaksas. Tādējādi tiek nodrošināta gan pašvaldības kapacitātes stiprināšana, gan iedzīvotāju interešu pārstāvības kvalitātes uzlabošana, nepalielinot nepamatoti publisko izdevumu apjomu. |
| 6. Informācija par izpildes nodrošināšanu | Noteikumu izpildi nodrošinās pašvaldības administrācija, izmantojot jau iepriekš budžetā plānotos finanšu resursus. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Noteikumi ir atbilstoši iecerētā mērķa sasniegšanai un satur tikai tādus risinājumus, kas ir nepieciešami šī mērķa īstenošanai. Noteikumu tiesiskā regulējuma ietvaros izvēlētie līdzekļi ir leģitīmi, un paredzētā rīcība ir samērīga, atbilst augstāka juridiskā spēka tiesību normām, tostarp Pašvaldību likuma 17. panta sestajai daļai un 49. pantam. Ar noteikumiem tiek īstenots pašvaldības pienākums nodrošināt demokrātisku pārvaldību un iedzīvotāju līdzdalību, izmantojot efektīvākos un situācijai atbilstošākos pārvaldības līdzekļus. Nav identificēti saudzējošāki, mazāk ierobežojoši līdzekļi, kas spētu tikpat efektīvi nodrošināt leģitīmā mērķa sasniegšanu. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajai daļai noteikumu projekts un tam pievienotais paskaidrojuma raksts sabiedrības viedokļa noskaidrošanai no 2025. gada 20. jūnija līdz 2025. gada. 4. jūlijam publicēts Ogres novada pašvaldības oficiālajā tīmekļvietnē *ogresnovads.lv*.  Šāda viedokļa noskaidrošanas laikā ir saņemta viena vēstule no Ogres novada pilsoniskās sadarbības un attīstības biedrības (turpmāk – biedrība), kurā tiek pausts iebildums pret domes priekšsēdētāja biroja izveidi un jaunu štata vietu radīšanu (pašvaldībā saņemta 2025. gada 3. jūlijā un reģistrēta ar Nr. [2-4.1/3598](https://namejs.ogresnovads.lv/Portal/Documents/Update/1401538)). Biedrība uzskata, ka šāda rīcība ir nepamatota administratīvā aparāta paplašināšana un publisko līdzekļu neefektīva izmantošana. Tāpat tiek paustas bažas, ka biroja izveide varētu būt pretrunā ar labas pārvaldības principiem, apdraudēt iedzīvotāju līdzdalības caurskatāmību un veicināt politiski angažētu struktūru rašanos. Biedrība aicina atteikties no šādas struktūras izveides, stiprinot sadarbību ar sabiedrību esošajās institucionālajās formās, veicinot caurspīdīgumu, atbildību un sabiedrības iesaisti.  Izvērtējot minēto viedokli, tiek secināts, ka domes priekšsēdētāja biroja izveide ir leģitīma un objektīvi pamatota politiska izšķiršanās. Tā balstās Eiropas Vietējo pašvaldību hartas 6. panta pirmajā daļā noteiktajā principā, kas paredz pašvaldībām tiesības patstāvīgi noteikt savu iekšējo administratīvo struktūru, lai to pielāgotu vietējām vajadzībām un nodrošinātu efektīvu pārvaldi. Vienlaikus šis lēmums izriet no vēlētājiem doto solījumu nepieciešamības stiprināt iedzīvotāju līdzdalību pašvaldības darbā. Turklāt, saskaņā ar Pašvaldību likuma 17. panta sesto daļu, šāda biroja izveide ir domes priekšsēdētāja likumīga prerogatīva, ja viņš to uzskata par nepieciešamu savas darbības nodrošināšanai.  Priekšsēdētāja biroja izveides mērķis ir tieši priekšsēdētāja līmenī nodrošināt profesionālu, koordinētu un caurskatāmu sadarbību ar iedzīvotāju padomēm, kā arī veicināt sabiedrības līdzdalību pašvaldības lēmumu pieņemšanā. Līdzīga prakse jau sekmīgi tiek īstenota vairākās Latvijas lielajās pašvaldībās, tostarp Rīgā, Liepājā un Jūrmalā, kur priekšsēdētāju biroji darbojas kā rīcībpolitikas koordinācijas un stratēģiskās komunikācijas vienības. Līdz ar to biroja izveide nav uzskatāma par nepamatotu administratīvā aparāta paplašināšanu vai birokrātijas pieaugumu, bet gan par mērķtiecīgu administratīvās kapacitātes stiprināšanu. Tās nolūks ir uzlabot pārvaldības efektivitāti, veicināt sabiedrības iesaisti un nodrošināt kvalitatīvu iedzīvotāju interešu pārstāvību Ogres novadā – īpaši ņemot vērā tā lielo teritoriju un strukturālo daudzveidību.  Papildus par nepieciešamajiem grozījumiem Ogres novada pašvaldības nolikumā ir saņemti arī priekšlikumi no Ogres novada pašvaldības administrācijas, kas saistīti ar redakcionāliem precizējumiem nolikuma tekstā, kā arī nolikuma normu regulējuma skaidrību. Priekšlikumi ir ņemti vērā un iekļauti noteikumos. |

Domes priekšsēdētāja vietnieks A. Krauja